Arthur Conan Doyle
Store norske leksikon,Språk og litteratur,Litteraturtyper,Krim,Krim i Storbritannia
Arthur Conan Doyle var en britisk forfatter. Han praktiserte en tid som lege. Doyle er mest kjent for sine fortellinger om mesterdetektiven Sherlock Holmes, som fikk avgjørende betydning for den videre utviklingen av den moderne kriminalromanen. Holmes' fenomenale observasjonsevne, skarpsindige resonnementer og, ikke minst, hans eksentrisitet dannet mønster for senere litterære amatørdetektiver. I kontrast til Holmes står vennen Dr. Watson, som må få alle ting forklart for seg av den geniale detektiven; denne kombinasjonen er også blitt utnyttet av andre kriminalforfattere, for eksempel Agatha Christie (1890–1976).
Av Doyles bøker kan nevnes A Study in Scarlet (1887), The Adventures of Sherlock Holmes (1891), The Memoirs of Sherlock Holmes (1893), The Hound of the Baskervilles (1902) og The Return of Sherlock Holmes (1905). Han skrev ellers historiske romaner og science fiction-fortellinger. Som eldre ble han opptatt av spiritismen og skrev om den i Memories and Adventures (1924) og History of Spiritualism (1926). En rekke av Doyles bøker er oversatt til norsk, mange er filmatisert.Arthur Conan Doyle var brorsønn av Richard Doyle. Les mer i Store norske leksikon Storbritannias litteratur